***Приложение № 9***

**Общи условия към финансираните по Програмата за морско дело, рибарство и аквакултури 2021-2027 (ПМДРА) административни договори за предоставяне на безвъзмездна финансова помощ по процедура чрез подбор на проекти**

**№ BG14MFPR001-1.003 „Окончателно преустановяване на риболовните дейности“**

ОБЩИ И АДМИНИСТРАТИВНИ РАЗПОРЕДБИ

**РАЗДЕЛ I. ОБЩИ ЗАДЪЛЖЕНИЯ НА БЕНЕФИЦИЕНТА**

**Чл. 1.** Бенефициентът е длъжен да изпълни проекта, съобразно описанието, съдържащо се във Формуляра за кандидатстване (ФК) и с оглед изпълнение на предвидените в него цели. Бенефициентът се задължава да спазва условията и изискванията, произтичащи от административния договор за предоставяне на безвъзмездна финансова помощ и приложенията към него.

**Чл. 2.** Бенефициентът трябва да изпълни проекта с грижата на добър стопанин, при спазване на принципите за добро финансово управление (икономичност, ефикасност и ефективност); видимост и комуникация; свободна и лоялна конкуренция, в съответствие с най-добрите практики в съответната област и с настоящия договор. За тази цел бенефициентът трябва да осигури изискуемия административен, финансов и оперативен капацитет за пълното и точно изпълнение на проекта, и предвидените в описанието дейности във Формуляра за кандидатстване.

**Чл. 3.** Бенефициентът е длъжен да извърши изцяло одобрените дейности/разходи в сроковете, предвидени в административния договор.

**Чл. 4.** Страни по договора са бенефициентът и УО на ПМДРА (наричани за краткост “страните”). УО на ПМДРА не се намира в договорни отношения с изпълнителите на бенефициента във връзка с изпълнението на проекта. Бенефициентът носи цялата отговорност по изпълнението/неизпълнението на задълженията по договора.

**Чл. 5.** Бенефициентът гарантира, че условията, приложими към него по силата на раздели III, IV, V, VI, XI и XIV от настоящите Общи условия, се отнасят до всички негови изпълнители. Той е длъжен да включи разпоредби в този смисъл в договорите, които сключва с тези лица.

**Чл. 6.** За период 5 години от датата на окончателното плащане бенефициентът е длъжен да съхранява всички документи, които са необходими, за да се установи спазването на условията, определени в условията за кандидатстване и условията за изпълнение по процедурата за срок от 5 години от датата на извършване на окончателното плащане по проекта.

**Чл. 7**. При неспазване на чл. 1-6 всички недължимо платени и надплатени суми във връзка с операцията се възстановяват от бенефициента по реда на чл. 64а от Закона за управление на средствата от Европейските фондове при споделено управление (ЗУСЕФСУ).

**Чл. 8.** При констатирани нередности УО на ПМДРА налага финансова корекция на основание на чл. 9, ал. 5 и по реда на чл. 70 и следващите от ЗУСЕФСУ.

**Чл. 9.** Когато компетентен орган установи, че даден бенефициент е извършил измама в рамките на ЕФР или ЕФМДР или ЕФМДРА, всички формуляри за кандидатстване от ЕФМДРА, подадени от този бенефициент са недопустими, считано от датата на първото официално решение, установяващо измамата.

# РАЗДЕЛ. II. Задължение за предоставяне на информация. Финансови и технически доклади

**Чл. 10.** Бенефициентът се задължава да предоставя на Управляващия орган и Междинното звено (ДФЗ-РА) цялата изисквана информация относно изпълнението на проекта в изрично определен срок.

**Чл. 11.** Управляващият орган и Междинното звено имат право да изискват и друга допълнителна информация по всяко време. Информацията се предоставя в срок до пет календарни дни от получаване на искането за информация или в друг срок, определен от посочените органи.

**Чл. 12.** Ако УО на ПМДРА извършва оценка на изпълнението на проекта или проверки на етап преди подписване на АДПБФП след подаване на ФК, бенефициентът се задължава да предостави на УО на ПМДРА цялата документация или информация, която би спомогнала за успешното провеждане на оценката, както и да му предостави правата за достъп, предвидени в чл. 77 от настоящите Общи условия.

**Чл. 13.** Бенефициентът се задължава да изготвя и представя окончателен технически доклад в ИСУН. Докладът се отнася до проекта като цяло, без оглед на това каква част от него е финансирана чрез безвъзмездна финансова помощ. Докладът трябва да съдържа пълна информация за всички аспекти на изпълнението за отчетния период. Той се изготвя на български език и се подава чрез Информационната система за управление и наблюдение на средствата от ЕС. В случай че представеният доклад е непълен или некоректно подаден, ДФЗ-РА ще приложи разпоредбите на раздел XIII, чл. 58 от настоящите общи условия. Бенефициентът е длъжен да събира всички документи, удостоверяващи реализацията на проекта и да прикрепя техни копия към приложенията на доклада. За всяка извършена дейност бенефициентът прилага към техническия доклад доказателствен материал.

**Чл. 14.** Окончателен технически доклад се представя с искане за окончателно плащане и финансов отчет чрез ИСУН след приключване на дейностите по проекта.

В този отчет трябва да се посочи постигането на резултатите и целите на проекта. Отчетът следва да отразява и съответствието на дейностите с хоризонталните политики и принципите на ЕС, да се опишат основните проблеми, възникнали по време на изпълнението на проекта, както и как тези проблеми са били решени.

**Чл. 15.** Бенефициентът се задължава да изготвя финансов отчет в ИСУН. Финансовият отчет се представя с искането за плащане и технически доклад. Финансовият отчет представя всички разходи по проекта.

# РАЗДЕЛ. III. Отговорност

**Чл. 16.** УО на ПМДРА не носи отговорност за вреди, нанесени на служителите или имуществото на бенефициента по време на изпълнение на проекта или като последица от него.

**Чл. 17.** Бенефициентът поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта или като последица от него.

**Чл. 18.** УО на ПМДРА не носи отговорност, произтичаща от искове или жалби вследствие нарушение на нормативни изисквания от страна на бенефициента, неговите служители или лица, подчинени на неговите служители, или в резултат на нарушение на правата на трето лице.

# РАЗДЕЛ. IV. Конфликт на интереси и свързаност

**Чл. 19.** Бенефициентът се задължава да предприеме всички необходими мерки за избягване и предотвратяване на конфликт на интереси и/или свързаност по смисъла на § 1 от Допълнителните разпоредби на Търговския закон, както и да уведоми незабавно УО на ПМДРА относно обстоятелство, което предизвиква или може да предизвика подобен конфликт или свързаност. При изпълнение на административния договор за предоставяне на безвъзмездна финансова помощ, бенефициентът няма право да сключва договори с лица, с които е свързан по смисъла на § 1 от Допълнителните разпоредби на Търговския закон и/или са обект на конфликт на интереси.

**Чл. 20.** Конфликт на интереси съществува, когато безпристрастното и обективно упражняване на функциите на финансов участник или друго лице, посочено в чл. 61, параграф 1 от Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012, е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес. Конфликт на интереси по настоящия член е налице и когато:

а) Бенефициент, който не е бюджетно предприятие, сключи трудов или друг договор за изпълнение на ръководни или контролни функции с лице на трудово или служебно правоотношение в Управляващия орган, Междинното звено, Счетоводния орган и Одитния орган докато заема съответната длъжност и една година след напускането й;

б) Лице на трудово или служебно правоотношение в Управляващия орган, Междинното звено, Счетоводния орган и Одитния орган, докато заема съответната длъжност и една година след напускането ѝ;

в) Бенефициент сключи договор за консултантски услуги с лице на трудово или служебно правоотношение в Управляващия орган, Междинното звено, Счетоводния орган и Одитния орган, докато заема съответната длъжност и една година след напускането й.

**Чл. 21.** Бенефициентът се задължава да осигури спазване на всички изисквания, посочени в чл. 20, букви „а” до „в” като Управляващият орган има право да извършва проверки по изпълнение на задълженията на бенефициентите. При установяване на нарушения на тези задължения, Управляващият орган има право да наложи финансова корекция на основание чл. 70, ал. 1, т. 1 от ЗУСЕФСУ или да прекрати едностранно сключения административен договор за предоставяне на безвъзмездна помощ и да поиска възстановяване на средствата по договора. Проверките за спазване на изискванията, посочени в настоящия член се извършват от лицата, осъществяващи дейности по наблюдение и контрол на изпълнението на административните договори за предоставяне на безвъзмездна финансова помощ, включително мониторинг и проверки на място.

# РАЗДЕЛ. V. Поверителност

**Чл. 22.** При спазване на разпоредбите на Раздел XIV от настоящите Общи условия, Управляващият орган, ДФЗ-РА, Одитният орган и бенефициентът се задължават да запазят поверителността на всички предоставени документи, информация или други материали, до 5 (пет) години след извършване на окончателното плащане. Европейската комисия и Европейската сметна палата имат право на достъп до всички документи, предоставени на лицата, посочени по-горе, като спазва същите изисквания за поверителност.

**Чл. 23.** Бенефициентът дава съгласието си Управляващия орган, ДФЗ-РА, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по проекта, съгласно предвиденото в чл. 2 от договора.

# РАЗДЕЛ. VI. Видимост и комуникация

**Чл. 24.** Бенефициентът се задължава да уведомява обществеността за целта на изпълнявания от него проект и за подкрепата на проекта от Европейския фонд за морско дело, рибарство и аквакултури чрез Програмата за морско дело, рибарство и аквакултури 2021-2027 г. Предприетите за тази цел мерки трябва да са в съответствие с приложимите правила за видимост, прозрачност и комуникация, предвидени в член 50 „Отговорности на бенефициентите“ от Регламент (ЕС) №2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (Регламент 2021/1060).

**Чл. 25.** При осъществяване на дейности за осигуряване на видимост, прозрачност и комуникация бенефициентите използват емблемата на Съюза в съответствие с приложение IX от Регламент 2021/1060.

В основата на признаването на подкрепата от ЕС е емблемата и изявлението за финансиране от Съюза, които бенефициентите трябва да използват, когато своите дейности за видимост, прозрачност и комуникация.

Емблемата на Съюза винаги се използва неразделно с изявлението за финансиране: „Съфинансирано от Европейския съюз“ (Приложение № 15).

Съвместно с изявлението за финансиране: „Съфинансирано от Европейския съюз“ следва да се използва и логото на Програмата за морско дело, рибарство и аквакултури 2021-2027 (Приложение № 16).

Двата логотипа следва да бъдат с един и същ размер, измерен по височина или ширина.

Готовите за използване изявления за финансиране могат да бъдат изтеглени и от центъра за изтегляния:

<https://ec.europa.eu/regional_policy/information-sources/logo-download-center_en>

Допълнителна информация можете да бъде намерена и в брошурата „Оперативни насоки за използване на емблемата на ЕС в контекста на програмите на ЕС:

<https://commission.europa.eu/system/files/2021-05/eu-emblem-rules_en.pdf>

# РАЗДЕЛ. VII. Изменение на договора

**Чл. 26.** Административният договор за предоставяне на безвъзмездна финансова помощ (АДПБФП) се изменя по реда описан в чл. 39, ал. 1 и ал. 2 от ЗУСЕФСУ.

**Чл. 27**. Административният договор, включително одобреният с него проект, може да бъде изменян и/или допълван по инициатива на УО на ПМДРА или по искане на бенефициента, когато това се основава на свързани с процедурата промени в правото на Европейския съюз и/или българското законодателство, в политиката на европейско и/или национално ниво, произтичаща от стратегически документ, или програмата.

**Чл. 28.** Одобреният с административния договор проект може да бъде изменян и/или допълван по мотивирано искане на бенефициента и извън случаите по чл. 26. Искането се представя на УО на ПМДРА, който се произнася в срок до 10 работни дни от получаване на искането. Промяната не може да води до нарушаване на принципите по чл. 29, ал. 1 от ЗУСЕФСУ.

**Чл. 29.** Изменението влиза в сила след подписване на допълнително споразумение между УО на ПМДРА и бенефициента.

**Чл. 30.** При настъпване на необходимост от промяна на посочените в настоящия член обстоятелства, бенефициентът следва да уведоми незабавно УО на ПМДРА чрез ИСУН и да обоснове необходимостта от извършване на съответната промяна, като допълнително споразумение не се подписва. Бенефициентът има право да приложи изменението, за което писмено е уведомил УО на ПМДРА. Посоченият ред се прилага в следните случаи:

а) промяна в адреса за кореспонденция и контакти;

б) отстраняване на технически грешки в проекта с изключение на промяна на технически и функционални характеристики и индикатори;

в) промяна в седалището и адреса на управление;

г) промяна в наименованието на бенефициента.

**Чл. 31.** Управляващият орган на ПМДРА може да не приеме направеното искане за изменение по чл. 28 или да даде допълнителни указания на бенефициента когато:

а) се нарушават условията на чл. 33 от настоящите Общи условия;

б) не е добре обоснована необходимостта от извършването му.

**Чл. 32.** (1) Допълнително споразумение не се сключва, но бенефициентът е длъжен да уведоми УО на ПМДРА при промяна на:

а) законния/ите представляващ/и;

б) правно-организационната форма.

(2) В посочените в ал. 1 случаи промените влизат в сила след получаване на съгласие от страна на УО на ПМДРА, който се произнася в срок до 15 работни дни от получаване на уведомлението.

(3) Промяна на банкова сметка се извършва само с Допълнително споразумение.

**Чл. 33.** Не може да се прави искане за изменение и допълнение на АДПБФП и да се съставя допълнително споразумение, ако се искат:

а) промени в общия бюджет на проекта, водещи до увеличаване на първоначално одобрения и определен размер на публично финансиране, предвидени в административния договор за предоставяне на безвъзмездна финансова помощ;

б) промени, които поставят под въпрос постигането на основната цел и планираните резултати на проекта и имат за цел или резултат внасяне на изменения в проекта, които биха поставили под въпрос решението за отпускане на безвъзмездната финансова помощ;

в) промени, които представляват нарушение на принципа на равнопоставеност на кандидатите и нарушават конкурентните условия, заложени в условията за кандидатстване, и приложимата нормативна уредба към съответната процедура за предоставяне на безвъзмездна финансова помощ.

**Чл. 34.** По настоящата процедура не се допуска увеличаване на срока на изпълнение на договора. В случай че бенефициентът не извърши изцяло одобрените дейности/разходи в сроковете описани в АДПБФП същият се прекратява.

# Раздел. VIII. Право на собственост

**Чл. 35.** Правото на собственост, включително правата на интелектуална и индустриална собственост върху резултатите от проекта, докладите и други документи, свързани с него, възникват и принадлежат на бенефициента.

**Чл. 36.** Независимо от разпоредбите на чл. 31от настоящите Общи условия и при спазване на разпоредбите на Раздел V от настоящите Общи условия, Бенефициентът предоставя на Управляващия орган, ДФЗ-РА, Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата правото да ползват свободно и съобразно обхвата на проверката всички документи, свързани с проекта, независимо от формата им, при условие, че с това не се нарушават съществуващи права на интелектуална и индустриална собственост.

# Раздел. IХ. Прехвърляне на права и задължения по договора

**Чл. 37.** Правата и задълженията по административния договор за предоставяне на безвъзмездна финансова помощ не могат да бъдат прехвърляни или възлагани на трето лице.

**Раздел. Х. Краен срок на договора**

**Чл. 38.** Периодът на изпълнение на Договора е посочен в т. 2.3 от АДПБФП, в съответствие с т. 18 от Условията за кандидатстване.

**Чл. 39.** Бенефициентът е длъжен да уведоми незабавно УО на ПМДРА за възникването на обстоятелства, които могат да възпрепятстват или забавят изпълнението на проекта.

**Чл. 40.** Задълженията на Управляващия орган към Бенефициента за всички неизвършени плащания по АДПБФП са невалидни в случаите по чл. 105 от Регламент (ЕС) № 2021/1060, като договорът се прекратява по реда на раздел XI от настоящите Общи условия.

# Раздел. ХI. Прекратяване на договора

**Чл. 41.** Ако някоя от страните счита, че договорът повече не може да се изпълнява ефективно, тя следва да се обърне за съгласуване към другата страна. Ако страните не постигнат споразумение за разрешаване на проблема, всяка от тях има право да прекрати договора, без задължение за изплащане на обезщетение, освен в случаите, в които бенефициентът дължи предоставени му средства от безвъзмездната финансова помощ, които са недължимо платени, надплатени суми, неправомерно получени или неправомерно усвоени по надлежния ред.

**Чл. 42.** Ако Бенефициентът със своите действия или бездействия създава предпоставки за неизпълнение на договора, УО на ПМДРА може да даде писмени препоръки във връзка с изпълнението.

**Чл. 43.** При мотивирано искане за прекратяване на договора от страна на бенефициента, договорът може да се прекрати по взаимно съгласие на двете страни, чрез подписване на споразумение за прекратяване.

**Чл. 44.** УО на ПМДРА има право да прекрати договора, в случай че:

а) Бенефициентът не изпълни дадените от Управляващия орган препоръки в случая на чл. 45;

б) се установи двойно финансиране за дейности, които са от толкова съществено значение за проекта, че не може да бъде реализиран без тяхното извършване;

в) се установи, че бенефициент, който не е бюджетно предприятие, сключи трудов или друг договор за изпълнение на ръководни или контролни функции с лице на трудово или служебно правоотношение в Управляващия орган, Междинното звено, Счетоводния орган и Одитния орган. Това правило се прилага и спрямо посочените лица на трудово или служебно правоотношение в Управляващия орган, Междинното звено, Счетоводния орган и Одитния орган една година след напускането им на съответната длъжност;

г) се установи, че бенефициент сключи договор за консултантски услуги с лице на трудово или служебно правоотношение в Управляващия орган, Междинното, Счетоводния орган и Одитния орган, докато същото заема съответната длъжност и една година след напускането й;

д) се установи неизпълнение на дейности, с които не се постигат целите на проекта.

**Чл. 45.** УО на ПМДРА има право да прекрати Договора, в случай, че бенефициентът или лицата с правомощия за представителство, вземане на решения или контрол спрямо бенефициента са осъдени за престъпление по служба с влязла в сила присъда; Бенефициентът е признат за виновен за тежки правонарушения при упражняване на професионалната си дейност; Бенефициентът или лицата с правомощия за представителство, вземане на решения или контрол спрямо него са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на Съюза, както и ако настъпи промяна в декларираните от него обстоятелства в Декларациите към Условията за кандидатстване (това условие се отнася и до изпълнителите на бенефициента).

**Чл. 46.** УО на ПМДРА има право да прекрати Договора, в случай на нередност по смисъла на Раздел ХV, от страна на бенефициента, както и в случаите, когато:

a) Бенефициентът неоснователно не изпълнява някое от задълженията си по Договора и/или приложенията към него и продължава да не го изпълнява или не представя задоволително обяснение в срок от 5 календарни дни след изпращането на писмено уведомление от страна на УО на ПМДРА;

б) съществува подозрение в измама съгласно Директива (ЕС) 2017/1371 на Европейския парламент и на Съвета от 5 юли 2017 година относно борбата с измамите, засягащи финансовите интереси на Съюза. Това условие се отнася и до изпълнителите и представителите на бенефициента;

в) Бенефициентът не спазва разпоредбите на раздели II, IX и XIV от настоящите Общи условия;

г) Бенефициентът декларира неверни или непълни данни с цел да получи безвъзмездната финансова помощ, предмет на договора, или представи отчети с невярно съдържание;

д) е установено нарушение на разпоредбите на чл. 4 от настоящите Общи условия.

**Чл. 47.** УО на ПМДРА може да прекрати договора и при настъпване на обстоятелства, в съответствие с разпоредбите на чл. 105 от Регламент (ЕС ) № 2021/1060 .

**Чл. 48.** УО на ПМДРА има право да прекрати договора без предизвестие и без да дължи обезщетение и в случаите, когато основанията по чл. 45 и 46 от настоящите Общи условия са налице спрямо лицата, които са овластени да представляват Бенефициента.

**Чл. 49.** В случай на прекратяване на договора, бенефициентът е длъжен да възстанови по сметка на Държавен фонд „Земеделие“ – Разплащателна агенция (ДФЗ-РА), изцяло получената по договора безвъзмездна финансова помощ.

**Чл. 50.** УО на ПМДРА може да прекрати договора и в случаите, когато бенефициентът не е предоставил документи за наличен финансов ресурс (в случаите, когато е необходимо).

# 

# Раздел. ХII. Допустими разходи

**Чл. 51.** За да бъдат признати за допустими разходите/компенсацията по проекта трябва да не противоречат на разпоредбите, разписани в Регламент (ЕС) № 2021/1060 и ПМС № 86 от 1 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г., както и всички други законови и подзаконови нормативни актове от приложимото право на Европейския съюз и българското законодателство, и за да бъдат признати за допустими по проекта, разходите трябва да отговарят и на изискванията, предвидени в съответните Условия за кандидатстване.

# Раздел. ХIII. Плащания

**Чл. 52.** Плащането по проекта се извършва след представяне от бенефициента на искане за плащане и съпътстващите го документи и след направени административни проверки.

**Чл. 53.** Управляващият орган на ПМДРА, чрез ДФЗ-РА извършва плащанията в съответствие с предвиденото в настоящите Общи условия, в Условията за изпълнение и АДПБФП.

**Чл. 54.** Управляващият орган на ПМДРА чрез ДФЗ – РА разглежда исканията за плащане, ведно с документите към тях, включително финансовите и техническите отчети по Раздел II от настоящите общи условия, и те представляват основание за плащане.

**Чл. 55.** Плащания се извършват след верифициране с цел потвърждаване допустимостта на извършените разходи/ изчислената премия и при наличие на физически и финансов напредък на проекта. Управляващият орган на ПМДРА чрез ДФЗ – РА извършва в срок от 60 календарни дни от постъпване на искането за плащане на бенефициента, при спазване условията на ЗУСЕФСУ, приложимите нормативни актове за правилата за плащане и верификация на разходите към момента на изпълнение на АДПБФП и Условията за кандидатстване.

**Чл. 56.** **(1)** ДФЗ – РА изпраща уведомление чрез ИСУН 2020 до бенефициента, когато при разглеждане на исканията за плащане установи непълнота и нередовност в представените документи или е необходима допълнителна информация.

**(2)** Бенефициентът е длъжен да представи изисканата информация и данни в срок до 10 календарни дни от получаване на уведомлението по ал. 1.

**(3)** Срокът по чл. 55 спира да тече за времето от изпращане на уведомлението до представяне на изискуемите документи и информация, съответно до изтичане на срока по ал. 2.

**Чл. 57.** ДФЗ – РА може да извършва допълнителни проверки, като за времето на извършването на проверките, но не повече от десет календарни дни, срокът по чл. 55 спира да тече при спазване на условието на чл. 60.

**Чл. 58.** Когато при разглеждане на исканията за плащане на ДФЗ-РА е необходимо становище от друг орган, срокът по чл. 55 спира да тече до изтичане на нормативно определения срок за издаване на съответния документ (до представяне на съответния документ), но не повече от един месец.

**Чл. 59.** Когато установи нередности или данни за такива, ДФЗ-РА има право да спре плащанията до изясняване на обстоятелствата, свързани с нередността, за което уведомява писмено УО на ПМДРА.

**Чл. 60.** Срокът за преглед и одобрение на искането за плащане не може да бъде спиран общо за повече от 30 дни съгласно чл. 63, ал. 2 от ЗУСЕФСУ.

**Чл. 61.** Плащания се извършват в съответствие с условията на Глава V, Раздел II, чл. 60-64 от ЗУСЕФСУ и действащите нормативни актове за правилата за плащане и верификация на разходите към момента на изпълнение на АДПБФП. Сроковете за извършване на плащанията, изтичат в деня на нареждането на сумата от банковата сметка на ДФЗ-РА по банковата сметка на бенефициента. Без да се нарушава правилото на чл. 59 от настоящите Общи условия, ДФЗ-РА има право да спре този срок, като уведоми бенефициента, че искането за извършване на плащане е неприемливо поради факта, че заявената сума е недължима или поради това, че не са представени подходящи разходооправдателни документи, или защото намира за необходимо да предприеме допълнителни проверки, за да се увери, че посочените разходи са допустими. Срокът за плащане започва да тече отново от датата, на която е регистрирано правилно съставено искане за извършване на плащане.

**Чл. 62.** Сумите, изплащани от ДФЗ-РА, се превеждат по банковата сметка на Бенефициента, посочена в АДПБФП.

**Чл. 63.** ДФЗ-РА извършва плащанията в лева, съобразно разпоредбите на договора, общите условия и условията за изпълнение.

По проекта е допустимо само окончателно плащане.

**Окончателно плащане:**

**Чл. 64.** Дейностите/разходите, предмет на окончателно плащане, следва да се извършени в срока, определен в административния договор.

**Чл. 65.** Искането за окончателно плащане се подава не по-късно от един месец след изтичане на срока за изпълнение на дейностите/разходите, предвиден за окончателно плащане.

**Чл. 66.** В случай че бенефициентът не направи искане за окончателно плащане в едномесечен срок от приключването на всички дейности по проекта, управляващият орган може да прекрати договора.

**Чл. 67.** (1) За да получи заявената сума на етап окончателно плащане, бенефициентът трябва да представи пред ДФЗ – РА за одобрение финален технически и финансов отчет.

(2) Отчетите се изготвят и подават чрез ИСУН 2020. Отчетът следва да съдържа документи, които удостоверяват изпълнението на отчетените дейности/действия и изразходването на средствата. Във финалния технически и финансов отчет трябва да се посочва постигането на резултатите и целите на проекта чрез предварително зададените индикатори, както и да показват реалното изпълнение на заложените очаквани резултати (в случай, че е приложимо). Отчетите следва да отразяват и съответствието на дейностите с хоризонталните политики на ЕС, да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

(3) Размерът на окончателното плащане се изчислява след приключване на всички дейности по проекта и одобряване на технически и финансов отчет.

(4) ДФЗ – РА одобрява дейностите и верифицира разходите въз основа на проверка на документите, представени към искането за окончателно плащане, след което изплаща на бенефициента одобрените разходи/ компенсация, съответстваща на процента на безвъзмездната финансова помощ, посочена в договора.

(5) Изискуемите документи се представят в ИСУН, по реда описан в Условията за кандидатстване и съгласно Приложение № 14 към Условията за изпълнение.

(6) Окончателно плащане се извършва в срок до 60 (шестдесет) календарни дни от датата на постъпване на искането за плащане, при условията и реда на чл. 62, ал. 1 от ЗУСЕФСУ.

**Чл. 68.** Документите по чл. 67 се представят на български език. В случаите, когато оригиналният документ е изготвен на чужд език, той се придружава с превод на български език, извършен в съответствие с Правилника за легализациите, заверките и преводите на документи и други книжа и Конвенцията за премахване на изискването за легализация на чуждестранни публични актове.

**Чл. 69.** Най-късно до края на изпълнението на проекта бенефициентите трябва да отговарят на всички нормативно установени изисквания, отнасящи се до извършваните от тях дейности по проекта.

**Чл. 70.** При неизпълнение на част от предвидените дейности по административния договор, ДФЗ-РА може да не признае изцяло или частично извършените от бенефициента разходи/определената компенсация. Определянето на степента на изпълнение на проекта и извършените дейности по него се основава на приложимите европейски и национални норми.

**Чл. 71.** За всички отчети и документи, представени в съответствие с Раздел II от настоящите Общи условия, представляващи основание за плащане, ДФЗ-РА се произнася при спазване на разпоредбите на ЗУСЕФСУ, приложимите нормативни актове за правилата за плащане и верификация на разходите към момента на изпълнение на АДПБФП и съответните Условия за кандидатстване.

**Чл. 72.** (1) Сроковете за извършване на плащанията изтичат в деня на нареждането на сумата от банковата сметка на ДФЗ-РА по банковата сметка на бенефициента.

(2) Сумите, изплащани от ДФЗ-РА, се превеждат по банкова сметка на бенефициента, посочена в АДПБФП или в случай на настъпила промяна в банковата сметка, отразена по реда на настоящите условия.

(3) ДФЗ-РА извършва плащанията в лева, съобразно разпоредбите на договора, Общите условия и Условията за изпълнение.

# 

# Раздел. ХIV. Счетоводни отчети и технически и финансови проверки

**Чл. 73.** Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща система за документация и счетоводно отчитане. Разходите следва да са отразени в счетоводната документация на бенефициента чрез отделни счетоводни аналитични сметки.

**Чл. 74.** Счетоводните отчети и разходите, свързани с проекта, трябва да подлежат на ясно идентифициране и проверка като за изпълнението на проекта се обособи отделна счетоводна аналитичност.

**Чл. 75.** Бенефициентът се задължава да открие и поддържа отделни счетоводни аналитични сметка/подсметка или отделна счетоводна система за допустимите разходи по проекта/ите и използването на средствата от безвъзмездната финансова помощ, съгласно изискванията на чл. 57, ал. 1, т. 6 от ЗУСЕФСУ, като информацията по банковата сметка ще позволи лесното идентифициране и проследяване на разходите до и в счетоводните му системи.

**Чл. 76.** Бенефициентът трябва да гарантира, че данните, посочени в отчетите, предвидени в Раздел II от настоящите Общи условия, отговарят на тези в счетоводната система и документация и са налични до изтичане на сроковете за съхранение на документацията, съгласно чл. 80 от настоящите Общи условия.

**Чл. 77.** **(1)** Бенефициентът е длъжен да допуска Управляващия орган и Междинното звено, Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата, Агенцията за държавна финансова инспекция и Националната агенция за приходите, да проверяват, посредством проучване на документацията му или проверки на място, изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта. Тези проверки могат да се провеждат до изтичане на срока по чл. 80.

**(2)** Освен указаното, бенефициентът е длъжен да допусне Управляващия орган, Междинното звено, Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата, Агенцията за държавна финансова инспекция и Националната агенция за приходите, да извършат проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения и приложимото национално законодателство.

**(3)** За тази цел бенефициентът се задължава да предостави на служителите или представителите на Управляващия орган, Междинното звено, Счетоводния орган, националните одитиращи органи, Европейската комисия, Европейската служба за борба с измамите и Европейската сметна палата, на Агенцията за държавна финансова инспекция и на Националната агенция за приходите, достъп до местата, където се осъществява проектът, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им. Тези документи включват фактури, справки за отработени дни, както и всички останали документи и бази данни, свързани с финансово-техническото управление на проекта, като документация относно процедурите провеждани от бенефициента във връзка с изпълнението на проекта, счетоводна документация, кореспонденция с Управляващия орган, Междинното звено, платежни документи, приемо-предавателни протоколи и др. Достъпът, предоставен на служителите или представителите на Управляващия орган, Междинното звено, Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата, Агенцията за държавна финансова инспекция и на Националната агенция за приходите, трябва да бъде поверителен спрямо трети страни без ущърб на публично-правните им задължения. Документите трябва да се съхраняват на достъпно място и да са картотекирани по начин, който улеснява проверката, а бенефициентът следва да уведоми Управляващия орган/ Междинното звено за точното им местонахождение.

**Чл. 78.** В случай че бенефициентът не представи оригинали или четливи копия от горепосочените документи при поискване от страна на лицата по чл. 77 от настоящите Общи условия, това е основание за искане от страна на Управляващия орган за възстановяване на безвъзмездната помощ.

**Чл. 79.** Бенефициентът гарантира, че правата на Управляващия орган, упълномощените от него лица, ДФЗ-РА, Счетоводния орган, националните одитиращи органи, Европейската комисия, Европейската служба за борба с измамите и Европейската сметна палата ще се упражняват равноправно, при еднакви условия и в съответствие с еднакви правила и по отношение на неговите партньори и подизпълнители. Когато партньор или подизпълнител на бенефициента е международна организация, се прилагат споразумения за проверки, сключени между тази организация и Европейската комисия.

**Чл. 80.** Срокът за съхранение на документите по чл. 77, ал. 3 е 5 (пет) години след датата на окончателното плащане по проекта.

# Раздел. ХV. Нередности

**Чл. 81.** Бенефициентът се задължава да не допуска нередности при изпълнение на проекта. Под нередност следва да се разбира „всяко нарушение на правото на Съюза или на националното право, свързано с прилагането на тази разпоредба, произтичащо от действие или бездействие на икономически оператор, участващ в прилагането на Европейските структурни и инвестиционни фондове, което има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза” По настоящия договор икономически оператори са бенефициентът и всички негови изпълнители.

**Чл. 82.** В случай на нередности, допуснати и/или извършени от бенефициента по проекта, бенефициентът носи отговорност за възстановяването на точния размер на причинените вреди.

**Чл. 83.** УО на ПМДРА има право да поиска от бенефициента възстановяване на неправомерно получени суми, вследствие на допуснатата нередност, при условията на раздел XVII от настоящите Общи условия.

# Раздел. ХVI. Двойно финансиране

**Чл. 84.** Бенефициентът се задължава да не допуска двойно финансиране на дейности по проекта от други финансови инструменти на Европейския съюз или други програми.

**Чл. 85.** В случай, че бъде установено по безспорен начин (включително при проверка на място) наличието на двойно финансиране за дейност по проект на бенефициента, УО на ПМДРА изисква от бенефициента преустановяване на дейността и възстановяване на неправомерно получените суми при условията на раздел XVII от настоящите Общи условия.

# Раздел. ХVII. Възстановяване

**Чл. 86.** Бенефициентът се задължава да възстанови на Управляващият орган по сметката на ДФЗ-РА всички недължимо платени и надплатени суми, неправомерно получените и неправомерно усвоените средства, в 14-дневен срок от получаването на решението по чл. 73, ал. 1 от ЗУСЕФСУ и/или на поканата за доброволно изпълнение.

**Чл. 87.** При възстановяване на дължимите средства преди изтичане на срока по чл. 86 не се дължи лихва за забава, като бенефициентът се задължава да уведоми писмено Управляващия орган за доброволното възстановяване в срок от 5 календарни дни след извършването му.

**Чл. 88.** В случай, че бенефициентът не възстанови дължимите суми в срока, определен в чл. 86 от настоящите Общи условия, УО на ПМДРА уведомява Националната агенция за приходите за необходимостта от предприемане на действия по принудителното им събиране съгласно реда, предвиден в българското законодателство. ДФЗ - РА има право на обезщетение за забавено плащане в размер на законовата лихва за периода на просрочието, увеличена с размера на лихвата, дължима от датата на изтичане на срока, определен в чл. 86 от настоящите Общи условия.

**Чл. 89.** След окончателно плащане по проект неизвършените финансови корекции са публично вземане съгласно чл. 162, ал. 2, т. 8 от Данъчно-осигурителния процесуален кодекс.

**Чл. 90.** Банковите такси, свързани с връщането на дължими суми, са изцяло за сметка на бенефициента.

# Раздел. ХVIII. Окончателен размер на финансирането, предоставено от Управляващия орган

**Чл. 91.** Общата сума, която ДФЗ-РА ще изплати на бенефициента, не може да надвишава максималния размер на помощта, предвиден в АДПБФП.

**Чл. 92.** Максималният размер на безвъзмездната финансова помощ (БФП), която се предоставя на бенефициента, е равен на размера на верифицираните разходи за изпълнение на проекта.

# Раздел. ХIХ. Приложим закон и уреждане на спорове

**Чл. 93.** Страните са длъжни по взаимно съгласие да положат всички усилия, за да постигнат уреждане на възникнали между тях спорове. Всяка от страните е длъжна да отговори в срок от 10 работни дни на искане на другата страна за уреждане на възникналия спор. След изтичането на този срок, или ако опитите за уреждане на спора не са довели до резултати в срок от 20 работни дни от датата на първото искане, всяка от страните може да уведоми писмено другата, че смята процедурата за неуспешна.

**Чл. 94.** По отношение на неуредените въпроси от настоящите общи условия се прилага законодателството на ЕС и законодателството на Република България.